CELEX: 32012D0627
Language: lv
Date: 2012-10-05 00:00:00
Title: 2012/627/ES: Komisijas Īstenošanas lēmums ( 2012. gada 5. oktobris ) par Austrālijas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām  Dokuments attiecas uz EEZ

9.10.2012   
            
            
               LV
            
            
               Eiropas Savienības Oficiālais Vēstnesis
            
            
               L 274/30
            
         KOMISIJAS ĪSTENOŠANAS LĒMUMS
   (2012. gada 5. oktobris)
   par Austrālijas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
   (Dokuments attiecas uz EEZ)
   (2012/627/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 5. panta 6. punktu,
   tā kā:
   
               (1)
            
            
               Komisija 2009. gada 17. novembrī, lūdzot konsultāciju sakarā ar Austrālijas tiesiskās un uzraudzības sistēmas tehnisko novērtējumu attiecībā uz kredītreitingu aģentūrām, deva darba uzdevumu Eiropas Vērtspapīru regulatoru komitejai (CESR), kuras uzdevumus ir uzņēmusies Eiropas Vērtspapīru un tirgu iestāde (EVTI), kas izveidota 2011. gada 1. janvārī saskaņā ar Eiropas Parlamenta un Padomes 2010. gada 24. novembra Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi) (2).
            
         
               (2)
            
            
               EVTI 2012. gada 18. aprīlī sniegtajā novērtējumā ieteica uzskatīt, ka Austrālijas tiesiskā un uzraudzības sistēma attiecībā uz kredītreitingu aģentūrām ir līdzvērtīga Regulā (EK) Nr. 1060/2009 noteiktajai.
            
         
               (3)
            
            
               Lai varētu uzskatīt, ka kādas trešās valsts tiesiskā un uzraudzības sistēma ir līdzvērtīga Regulā (EK) Nr. 1060/2009 noteiktajai, saskaņā ar Regulas (EK) Nr. 1060/2009 5. panta 6. punkta otro daļu ir jāizvērtē atbilstība trim nosacījumiem.
            
         
               (4)
            
            
               Saskaņā ar pirmo nosacījumu kredītreitingu aģentūras trešā valstī saņem atļauju vai reģistrējas, tām pastāvīgi piemēro uzraudzību un nodrošina prasību izpildi. Austrālijas tiesiskā un regulatīvā sistēma kredītreitingu aģentūrām tika ieviesta 2010. gada 1. janvārī. Visi attiecīgie tiesību akti un noteikumi, proti, Uzņēmējsabiedrību likums (2001. gads) un Likums par Austrālijas Vērtspapīru un ieguldījumu komisiju (ASIC) (2001. gads), ir stājušies spēkā. Saskaņā ar šo tiesisko regulējumu kredītreitingu aģentūras reģistrē un pastāvīgi uzrauga Austrālijas Vērtspapīru un ieguldījumu komisija. Austrālijas tiesiskā un uzraudzības sistēma piešķir ASIC pietiekamas pilnvaras, lai nodrošinātu kredītreitingu aģentūru efektīvu uzraudzību un tiesību aktu izpildi, tostarp pilnvaras noteikt kredītreitingu aģentūrām sankcijas, ja tās pārkāpj piemērojamos noteikumus. ASIC var tikt izsniegts orderis konfiscēt atskaites, ko kredītreitingu aģentūras nav iesniegušas. Pamatojoties uz kompetentas tiesu iestādes izsniegtu kratīšanas orderi, ASIC drīkst pārmeklēt kredītreitingu aģentūru telpas. Turklāt ar Uzņēmējsabiedrību likumu ASIC ir piešķirtas pilnvaras vērsties federālajā tiesā, lai tā pieņemtu nolēmumu par kredītreitingu aģentūras licences anulēšanu. Pēc šādas licences anulēšanas ASIC var vērsties tiesā, lai tā pieņemtu nolēmumu par pastāvīgu aizliegumu kredītvērtējumu aģentūrai noteikt kredītreitingus Austrālijā. Saskaņā ar Uzņēmējsabiedrību likumu ASIC var pieprasīt arī nolēmumus par kredītreitingu aģentūras nelikumīgas rīcības apturēšanu vai naudas sodu noteikšanu, ja tā pārkāpusi kādu no saviem pienākumiem saskaņā ar attiecīgajiem tiesību aktiem finanšu pakalpojumu jomā. Starp EVTI un ASIC noslēgtajā sadarbības nolīgumā paredzēta informācijas apmaiņa attiecībā uz piespiedu izpildes pasākumiem un uzraudzības pasākumiem, kuri veikti attiecībā uz pārrobežu kredītreitingu aģentūrām.
            
         
               (5)
            
            
               Saskaņā ar otro nosacījumu uz trešās valsts kredītreitingu aģentūrām attiecas juridiski saistoši noteikumi, kas ir līdzvērtīgi Regulas (EK) Nr. 1060/2009 6.–12. pantā un I pielikumā izklāstītajiem noteikumiem. Austrālijas tiesiskā un uzraudzības sistēma atbilst tiem mērķiem, kas ES tiesiskajā regulējumā par kredītreitingu aģentūrām noteikti attiecībā uz interešu konfliktu pārvaldību. Interešu konfliktu pārvaldība ir pieprasīta Austrālijas tiesību aktā (Likumā par ASIC), kurā noteikts arī interešu konfliktu pārvaldības pienākums un organizatoriskās prasības, jo īpaši attiecībā uz ārpakalpojumiem, uzskaiti un konfidencialitāti. ASIC licencēšanas nosacījumos attiecībā uz korporatīvo pārvaldību noteikts, ka kredītreitingu aģentūrai jābūt organizētai tādā veidā, kas nodrošina, ka tās uzņēmējdarbības intereses nemazina tās kredītreitingu noteikšanas darbību neatkarību un precizitāti. Turklāt saskaņā ar Austrālijas regulējumu kredītreitingu aģentūrām ir jāizveido reitingu pamatā esošās metodoloģijas stingras pārskatīšanas funkcija, un attiecībā uz kredītreitingiem un kredītreitingu noteikšanas darbībām ir spēkā daudzas informācijas atklāšanas prasības. Tāpēc Austrālijas tiesiskā un uzraudzības sistēma atbilst Regulas (EK) Nr. 1060/2009 mērķiem saistībā ar interešu konfliktu pārvaldību, organizatoriskajiem procesiem un procedūrām, kam ir jābūt kredītreitingu aģentūrā, kredītreitingu un kredītreitinga noteikšanas metodoloģijas kvalitāti, kredītreitingu publiskošanu un kredītreitingu noteikšanas darbību vispārēju un regulāru publiskošanu. Tādējādi tā nodrošina līdzvērtīgu aizsardzību integritātes, pārredzamības, kredītreitingu aģentūru pareizas vadīšanas un kredītreitingu noteikšanas darbību uzticamības ziņā.
            
         
               (6)
            
            
               Saskaņā ar trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties attiecībā uz kredītreitingu saturu un kredītreitingu noteikšanas metodoloģiju. Jebkura šāda iejaukšanās attiecībā uz kredītreitingu saturu un kredītreitingu noteikšanas metodoloģiju būtu pretrunā Austrālijas 2001. gada Uzņēmējsabiedrību likuma 7. nodaļas mērķiem un ASIC mērķiem. Ne ASIC, ne kāda cita publiskā sektora iestāde nav tiesīgas iejaukties attiecībā uz kredītreitingu saturu un kredītreitingu noteikšanas metodoloģiju.
            
         
               (7)
            
            
               Ņemot vērā izvērtētos faktorus, var uzskatīt, ka Austrālijas kredītreitingu aģentūru tiesiskā un uzraudzības sistēma atbilst Regulas (EK) Nr. 1060/2009 5. panta 6. punkta otrās daļas nosacījumiem. Tāpēc Austrālijas kredītreitingu aģentūru tiesiskā un uzraudzības sistēma būtu jāuzskata par līdzvērtīgu Regulas (EK) Nr. 1060/2009 noteiktajai tiesiskajai un uzraudzības sistēmai. Komisija sadarbībā ar EVTI turpinās pārraudzīt, kā attīstās Austrālijas tiesiskā un uzraudzības sistēma attiecībā uz kredītreitingu aģentūrām un kā tiek izpildīti nosacījumi, uz kuru pamata ir pieņemts šis lēmums.
            
         
               (8)
            
            
               Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO LĒMUMU.
   1. pants
   Regulas (EK) Nr. 1060/2009 5. panta piemērošanas vajadzībām Austrālijas kredītreitingu aģentūru tiesiskā un uzraudzības sistēma tiek atzīta par līdzvērtīgu Regulā (EK) Nr. 1060/2009 noteiktajām prasībām.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
   
      Briselē, 2012. gada 5. oktobrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 302, 17.11.2009., 1. lpp.
   
      (2)  OV L 331, 15.12.2010., 84. lpp.